A Bizottság 676/1999/EK rendelete
(1999. március 26.)
a szárított takarmány piacának közös szervezéséről szóló 603/95/EK tanácsi rendelet részletes alkalmazási szabályainak megállapításáról szóló 785/95/EK rendelet ötödik alkalommal történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1347/95/EK rendelettel [1] módosított, a szárított takarmány piacának közös szervezéséről szóló, 1995. február 21-i 603/95/EK tanácsi rendeletre [2] és különösen annak 18. cikkére,
mivel a legutóbb az 1794/97/EK rendelettel [3] módosított, a szárított takarmány piacának közös szervezéséről szóló 603/95/EK tanácsi rendelet [4] részletes alkalmazási szabályainak megállapításáról szóló, 1995. április 6-i 785/95/EK bizottsági rendelet 2. cikke (2) bekezdése a) pontjának első francia bekezdése kiköti, hogy a takarmány dehidratálásához használt szárítóberendezésnek legalább 93 °C-os léghőmérsékletet kell elérniük a belépési ponton;
mivel számos tudományos tanulmány kimutatta, hogy a magas hőmérsékleten történő takarmányszárítás a jó minőségű termék tápértékét, különösen annak bétakarotin-tartalmát megóvja;
mivel a szárított takarmány árcsökkenéssel és termelésnövekedéssel jellemzett piacán szükség van a hasonló, versenyképes feltételek mellett nyert, magas tápértékű késztermékellátás garantálására, ami indokolja a feldolgozási költségekhez való hozzájárulásként nyújtott támogatás mértékét; mivel ez a célkitűzés a magas hőmérsékleten történő szárítás gyakorlatának kiterjesztésével érhető el;
mivel a takarmányfeldolgozást a legtöbb feldolgozóüzemben magas hőmérsékleten végzik; mivel, ennélfogva - az e gyakorlathoz való igazodás céljából - rendelkezni kell a belépési ponton még mindig 93 °C-os léghőmérséklettel üzemelő üzemek ésszerű határidőn belüli átállításáról;
mivel az ennek érdekében végzett műszaki módosítások elengedhetetlenné teszik azt, hogy az illetékes hatóság megerősítse az üzem jóváhagyását;
mivel bizonyos tagállamokban jelenleg kis számban alkalmaznak a belépési ponton legalább 110 °C-os léghőmérsékletet előállító, vízszintes hajtószíjas szárítóberendezéseket; mivel ezek kisméretű, alacsony kapacitású berendezések, amelyek üzemi hőmérséklete számottevő műszaki módosítások nélkül nem növelhető; mivel, ennélfogva, az ilyen berendezéseknek azzal a feltétellel adható meg a legalább 350 °C-os szárítási hőmérsékletre vonatkozó követelmény alóli felmentés, hogy az 1999/2000. gazdasági év kezdetét követően egyetlen újabb, ilyen típusú berendezést sem hagynak jóvá;
mivel a 785/95/EK rendelet 15. cikkének b) pontja előírja, hogy a tagállamoknak a szállítási szerződésekben és nyilatkozatokban érintett területekről és mennyiségekről tájékoztatniuk kell a Bizottságot; mivel a tapasztalat azt mutatja, hogy e tájékoztatás ellentmondásos és bizonytalan információ forrása lehet; mivel, ennélfogva, ezt a rendelkezést hatályon kívül kell helyezni;
mivel a Száraztakarmány-piaci Irányítóbizottság az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 785/95/EK rendelet a következőképpen módosul:
1. a 2. cikk (2) bekezdésének a) pontjában, az első francia bekezdés helyébe a következő rendelkezés lép:
"- a belépési ponton a levegő hőmérséklete legalább 350 °C; azonban az 1999/2000-es gazdasági év kezdete előtt jóváhagyott, a belépési ponton legalább 110 °C-os léghőmérsékletet előállító vízszintes hajtószíjas szárítóberendezéseknek nem kell megfelelniük e követelménynek,;"
2. a 15. cikk b) pontját el kell hagyni.
2. cikk
(1) A szárítóberendezéseken az 1. cikk (1) bekezdése által szükségessé tett műszaki módosításokat - az illetékes hatósághoz a 785/95/EK rendelet 4. cikke (1) bekezdése a) pontjának utolsó albekezdésében megállapított határidőn belüli bejelentési kötelezettség sérelme nélkül - végrehajtják azzal a céllal, hogy a jóváhagyás megerősítését elnyerjék.
(2) A tagállamok 1999. május 15-ig jegyzéket juttatnak el a Bizottsághoz az 1999/2000. gazdasági év kezdete előtt jóváhagyott és következésképpen, az 1. cikk (1) bekezdésében meghatározott felmentésre jogosult vízszintes hajtószíjas szárítóberendezésekről.
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet hatálybalépésének napjától kell alkalmazni, kivéve az 1. cikk (1) bekezdését, amelyet 2000. április 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1999. március 26-án.